出塞
作者：張柬之
朝代：唐

paragraphs: 俠客重恩光，驄馬飾金裝。
瞥聞傳羽檄，馳突救邊荒。
歙野山川動，囂天旌斾揚。
吳鉤明似月，楚劒利如霜。
電斷衝胡塞，風飛出洛陽。
轉戰磨笄俗，橫行戴斗鄉。
手擒郅支長，面縛谷蠡王。
將軍占太白，小婦怨流黃。
騕褭青絲騎，娉婷紅粉妝。
三春鶯度曲，八月鴈成行。
誰堪坐愁思，羅袖拂空牀。